Hvaða reglur gilda um akstur í hringtorgum og eiga þær líka við um erlenda ökumenn ? Upprunalega spurningin hljóðaði svona : Mundu reglur um hringtorg styðjast við réttarheimildina venju , þar sem ekkert er fjallað um þau í umferðarlögum fyrir utan að lagning sé bönnuð ? Hvernig myndi fara ef tjón yrði í hringtorgi við erlendan ferðamann sem héldi því fram að aðrar reglur um hringtorg giltu ? Þann 25. júní 2019 samþykkti Alþingi ný umferðarlög sem munu taka gildi þann 1. janúar 2020 . Eitt nýmæli þessara laga eru hátternisreglur sem ökumönnum ber að fylgja í hringtorgum en í eldri umferðarlögum nr. 50 / 1987 var engum sérstökum reglum um slíkt til að dreifa . Þó gilda um þau almennar reglur um vegamót og á þeim hringtorgum sem hafa tvær akreinar eru yfirborðsmerkingar sem veita innri hring forgang við útakstur . Er þetta andstætt því sem gengur og gerist í nágrannalöndum þar sem ytri akrein hringtorga hefur jafnan forgang en sú regla samræmist hægri reglu 4. mgr. 25. gr. eldri umferðarlaga betur . Í nýjum umferðarlögum sem taka gildi 1. janúar 2020 eru hátternisreglur um forgangsrétt í hringtorgum festar í lög . Myndin sýnir hringtorg rétt fyrir utan Zürich í Sviss . Í nýjum hinum nýju umferðarlögum nr. 77 / 2019 er þó nýmæli í 19. gr. sem ber titilinn „ Akstur á vegamótum og í beygjum og hringtorgum “ en þar eru hátternisreglur um forgangsrétt í hringtorgum lögfestar . Þessi grein lögfestir hátternisreglu sem hefur notið stöðu venju í íslenskum rétti um forgang innri akreinar við útakstur í hringtorgi . Þó er vert að benda á 1. mgr. 15. gr. eldri umferðarlaga sem kveður á um skyldu ökumanna til að velja þá akrein sem lengst er til hægri ef þeir ætla að beygja í þá átt . Ákvæði þetta setur skyldu á herðar ökumanna um að velja ytri akrein ætli þeir út á fyrstu gatnamótum . Af þessu , auk viðmiðunarreglna vátryggingafélaga um skiptingu sakar , má draga þá ályktun að ef ökumaður A færi á innri akrein hringtorgs og myndi síðan fara út á fyrstu gatnamótum og lenda í árekstri við ökumann B sem æki á ytri akrein yrði öll sök lögð á ökumann A. Ný lög munu líklega ekki breyta þessari reglu með hliðsjón af 4. mgr. 19. gr. þeirra . Erlendir ferðamenn á Íslandi þurfa að lúta íslenskum lögum hvaðan sem þeir koma . Íslenska ríkið er fullvalda og innan íslenskrar lögsögu gildir íslenskur réttur jafnt um íslenska sem erlenda ríkisborgara . Erlendur ríkisborgari sem bæri ábyrgð á árekstri í hringtorgi gæti þess vegna ekki haldið því fram að tjónið væri ekki af hans völdum vegna annarra reglna um hringtorg í heimalandi hans . Samkvæmt íslenskum rétti bæri hann ábyrgð á tjóninu . Verður þó að telja hin nýju lög um skýra lögfestingu forgangsréttar innri akreinar til bóta og í betra samræmi við hugmyndina um réttarríkið .